|  |  |  |  |  |  |
| --- | --- | --- | --- | --- | --- |
| OTSUS | | | | EELNÕU | |
| Kadrina | | 27. november 2024 nr | | |
|  | |  | | | |

Nõusoleku andmine juurdepääsuservituudi seadmiseks

Kadrina vald on Vainupea külas Haljala vallas asuva Morgu kinnistu (katastriüksuse tunnus 88703:002:0123) omanik. Morgu kinnistult otse avalikult kasutatavale teele juurdepääs puudub. Odraksi kinnistu (katastriüksuse tunnus 88701:001:0634) omanik on senini talunud oma kinnistu kasutamist juurdepääsuks Morgu kinnistule. Kadrina vald ja Odraksi kinnistu omanik soovivad seada notariaalse tähtajatu ja tasuta juurdepääsuservituudi lepingu vastavalt otsuse juurde lisatud asendiskeemile Morgu kinnistu igakordse omaniku kasuks.

Asjaõigusseaduse §-i 172 lõike 1 kohaselt koormab reaalservituut teenivat kinnisasja valitseva kinnisasja kasuks selliselt, et valitseva kinnisasja igakordne omanik on õigustatud teenivat kinnisasja teatud viisil kasutama või et teeniva kinnisasja igakordne omanik on kohustatud oma omandiõiguse teostamisest valitseva kinnisasja kasuks teatavas osas hoiduma.

Eeltoodust tulenevalt ja tuginedes asjaõigusseaduse §-i 172 lõikele 1 Kadrina Vallavolikogu

o t s u s t a b:

1. Nõustuda Odraksi kinnistule (katastriüksuse tunnus 88701:001:0634) tähtajatu ja tasuta juurdepääsuservituudi seadmisega (PARI ID 523612) pindalaga 305 m2 vastavalt käesoleva otsuse juurde lisatud asendiskeemile Morgu kinnistu igakordse omaniku kasuks.

2. Morgu kinnistu igakordsel omanikul, sealhulgas tema külalistel ja teistel tema poolt nimetatud isikutel on õigus kasutada juurdepääsuservituudi ala ööpäevaringselt piiramatu arv kordi sõidukitega liiklemiseks ja kasutada seda ka jalgteena.

3. Odraksi kinnistu omanikul ei ole kohustust teostada juurdepääsuservituudi alal asuva tee suhtes hooldus-, remont- ega koristustöid (sealhulgas lumekoristust), juurdepääsuservituudiga koormatud ala tohib kasutada ka teeniva (Odraksi) kinnistu omanik ja tema poolt nimetatud isikud.

4. Volitada vallavanem Kairit Pihlakut allkirjastama juurdepääsuservituudi seadmise ja asjaõiguslepingut.

5. Juurdepääsuservituudi seadmisega seonduvad notaritasud (s.h riigilõiv) tasub Kadrina vald.

6. Otsus jõustub teatavakstegemisest.

Isik, kes leiab, et haldusaktiga või haldusmenetluse käigus on rikutud tema õigusi või piiratud tema vabadusi, võib esitada Kadrina Vallavalitsusele asukohaga Rakvere tee 14 30 päeva jooksul, kui seadus ei sätesta teisiti, arvates päevast, millal isik vaidlustatavast haldusaktist või toimingust teada sai või oleks pidanud teada saama, vaide haldusmenetluse seaduses sätestatud korras või pöörduda kaebusega Tartu Halduskohtu Jõhvi kohtumajja (Kooli 2, Jõhvi 41598).

(allkirjastatud digitaalselt)

Madis Viise

vallavolikogu esimees

Seletuskiri

Morgu kinnistu asub Haljala vallas. Morgu kinnistule ja sealt tagasi avalikule teele avalik juurdepääs puudub. Seniajani on Odraksi kinnistu omanik vaikival kokkuleppel talunud oma kinnistult läbiliikumist, et pääseda Morgu kinnistule. Mõistlik on sellised juurdepääsu võimalused vormistada kirjalikult ja notariaalselt kinnitada. Reaalservituut antud asjas tähendab juurdepääsuservituuti.

Seletuskirja koostas

Meelis Salm

jurist

meelis.salm@kadrina.ee